P. Hrušovský, podpredseda NR SR: (2001-11-07):
(Hlasovanie.) Prítomných je 106 poslancov, za 73, proti 7, zdržalo sa 26. Konštatujem, že Národná rada schválila vládny návrh zákona o financovaní základných a stredných škôl a školských zariadení. Ďakujem pánovi ministrovi, pani spoločnej spravodajkyni za spoluprácu pri prerokúvaní tohto návrhu zákona. (Potlesk.) Páni poslanci, ešte by som vás chcel poprosiť o hlasovanie zo včerajšieho dňa, keď sme prerokúvali správu o plnení úloh vyplývajúcich z Komplexného programu boja so zločinnosťou (tlač 1044). Nehlasovali sme o návrhu uznesenia, ktorým Národná rada berie na vedomie správu o plnení úloh vyplývajúcich z Komplexného programu boja so zločinnosťou a ktorým žiada vládu Slovenskej republiky, aby predložila Národnej rade správu o plnení úloh vyplývajúcich z Komplexného programu boja so zločinnosťou za rok 2001 v termíne do 30. marca 2002. Prezentujme sa a hlasujme o návrhu uznesenia. (Hlasovanie.) Prítomných je 101 poslancov, za 71, proti 16, zdržalo sa 12, nehlasovali 2. Návrh sme schválili. Páni poslanci, pristúpime k rokovaniu o ďalšom bode programu, ktorým je vládny návrh zákona o Slovenskej televízii (tlač 698-I). Prosím teraz, aby z poverenia vlády Slovenskej republiky predmetný návrh zákona odôvodnil a uviedol pán minister kultúry Kňažko. Páni poslanci, je tu návrh, aby sme spojili rozpravu o týchto dvoch bodoch programu s tým, že by pán minister Kňažko ako navrhovateľ najskôr odôvodnil jeden návrh zákona o Slovenskej televízii, potom návrh zákona o Slovenskom rozhlase a takisto by pán spoločný spravodajca využil takúto možnosť vystúpiť spoločne s návrhmi na uznesenie k obidvom bodom programu a potom by bola spoločná rozprava k týmto dvom bodom. Pán minister... Je všeobecný súhlas? (Súhlasná reakcia pléna.) Pán minister, máte slovo. M. Kňažko, minister kultúry SR: Ďakujem za slovo. Vážený pán podpredseda, vážená Národná rada, návrhy zákonov o Slovenskom rozhlase a o Slovenskej televízii predkladá vláda Slovenskej republiky v dopracovanom znení v súlade s uzneseniami Národnej rady Slovenskej republiky č. 1194/2000 a č. 1195/2000 z 12. decembra 2000. Predkladané dopracované znenie zohľadňuje pripomienky, ktoré k predchádzajúcemu zneniu návrhov zákonov odzneli v druhom čítaní vo výboroch Národnej rady, a zároveň reaguje na oprávnené potreby oboch verejnoprávnych médií. Navrhované znenie definuje základné poslanie, práva a povinnosti Slovenskej televízie a Slovenského rozhlasu, určuje postavenie, kompetencie a vzájomné vzťahy volených orgánov oboch inštitúcií, zriaďuje v nich nové volené orgány, dozorné rady, zvyšuje verejnú kontrolu nad navrhovaním kandidátov a nad voľbou orgánov Slovenskej televízie a Slovenského rozhlasu. Navrhované znenie na rozdiel od súčasnej právnej normy zásadne upravuje režim hospodárenia verejnoprávnych médií a zabezpečuje dostatočné a transparentné kontrolné mechanizmy nad využívaním ich finančných zdrojov a nad nakladaním s ich majetkom. Znenie jednotlivých ustanovení vychádza z charakteru hospodárenia verejnoprávnej inštitúcie a rešpektuje hlavné úlohy a činnosti oboch médií definované zákonom č. 308/2000 Z. z. o vysielaní a retransmisii a ďalšími všeobecne... (Ruch v sále.)